Valke gaan moord op Kaapse landdros ondersoekBheki Cele praat met Van Rooyen se broer en pa (Foto: SAPD) Die Valke gaan die moord op Romay van Rooyen, ŉ Kaapse landdros, ondersoek. Bheki Cele, minister van polisie, het dit Woensdag bekend gemaak toe hy Van Rooyen se broer en pa besoek het. Hy het gesê ŉ aanval op enige lid van die regbank is ŉ direkte aanval op die staat. ŉ Familielid het Saterdag omstreeks 16:15 op die 50-jarige Van Rooyen se liggaam in haar huis in Marina da Gama afgekom. Tasswell van Rooyen, Romay se broer, het tydens Cele se besoek aan die media gesê dat sy suster haar lewe aan die staatsdiens gewy het. Tasswell van Rooyen (Foto: SAPD) Van Rooyen het haar loopbaan in 1997 as ŉ aanklaer begin en het in die distrik- en streekhof gewerk voor sy as staatsadvokaat in die Wes-Kaapse landdroshof begin het. Sy het in 2016 ŉ waarnemende landdros geword en by verskeie howe in die provinsie gewerk, voor sy in Oktober verlede jaar permanent as landdros in die Vredenburg-landdroshof aangestel is. Volgens Tasswell glo die familie nie dat roof die motief vir Romay se dood is nie aangesien alles steeds op hul plek was in die huis nadat haar liggaam gevind is. Landdros Romay van Rooyen (50) is die naweek in haar huis in Kaapstad vermoor. (Foto: Facebook) Romay se liggaam is in die gang naby haar slaapkamer gevind. Haar selfoon is in die huis gevind en dit was net haar motor wat weg was. Tasswell vermoed die moordenaar (of moordenaars) het net ŉ wegkommotor nodig gehad. Die motor is sedertdien in Mitchells Plain opgespoor. Daar is volgens Tasswell ook niks uit sy suster se motor gesteel nie. Die polisie het nie gereageer op ŉ navraag oor die kwessie of die motief vir die aanval moontlik met Van Rooyen se werk as landdros verband hou nie.